ועדת המשנה לעניין מפוני גוש קטיף, כנסת 18, פרוטוקול מספר 2, 2009-12-29 14:10

אורי אריאל: אני מתכבד לפתוח את ישיבת הוועדה.

אורי אריאל: ראשית, כמי שמודע באופן חלקי לעשייה של משרדי הממשלה למיניהם אני מבקש להודות לכל העוסקים במלאכה, ממנכ"ל משרד ראש הממשלה ועד מינהלת "תנופה" (סל"ע לשעבר), משרד האוצר, משרד החינוך וכל משרדי הממשלה.

אורי אריאל: מכובדי ידידי יושב-ראש מינהלת "תנופה", אני מקווה שעד שנתרגל להגיד את השם הזה – זה ייגמר.

אורי אריאל: אני מניח שאנו שותפים לאותה תקווה.

אורי אריאל: אזכיר את סדר היום שלנו כפי שהתפרסם, אבל יעלו אולי גם סעיפים נוספים.

אורי אריאל: נושא אחד הוא התקציב המוניציפלי לרשויות הקולטות.

אורי אריאל: הסעיף הזה מוצה בדיוני ועדת המשנה של הוועדה לענייני ביקורת המדינה בראשות ידידי חבר הכנסת זבולון אורלב ולכן לא נדון בו.

אורי אריאל: אתה כבר מספיק ותיק לדעת שתקבל את רשות הדיבור, ואתה גם מספיק ותיק לדעת שלא צריך להפריע.

אורי אריאל: ננהל את הדיון באופן מסודר והוא יתקדם מהר.

אורי אריאל: אלא אם נציגי רשויות מקומיות שהזמנו לכאן ירצו להוסיף דבר מה.

אורי אריאל: נפגשנו עם מר יאיר פרג'ון, ראש המועצה האזורית חוף אשקלון, אבל אולי יגיעו נציגי רשויות מקומיות אחרות.

אורי אריאל: ניתן להם הזדמנות להתייחס, נעדכן אותם במה שהיה ואם מישהו ירצה להוסיף משהו, יוסיף.

אורי אריאל: יש שני נושאים נוספים על סדר היום: תשלומי שכר דירה וחינוך.

אורי אריאל: לפני שאנחנו עוברים לסעיפים, אני מבקש לומר כדלקמן.

אורי אריאל: כידוע, ועדת החקירה הממלכתית שמונתה על-ידי הוועדה לענייני ביקורת המדינה, עם כל התהליך הנלווה לזה, האריכה את המועד להגשת דוח מטעם הממשלה עד 7 בינואר 2010.

אורי אריאל: למעשה מדובר על עוד 10 ימים, וטוב שכך, כי אולי צריך לעשות השלמות במינהלת "תנופה" ובממשלה.

אורי אריאל: יחד עם זה, הזמן קצר ועומד לפתחנו ההמשך.

אורי אריאל: אני מעדכן את החברים שנשלחו שני מכתבים מטעם חברי הכנסת.

אורי אריאל: אתן לכם צילום שלהם.

אורי אריאל: מכתב אחד נשלח על-ידי כמה חברי כנסת למנכ"ל משרד ראש הממשלה.

אורי אריאל: הם כתבו שאם בימים הקרובים לא יסוכם עניין החקלאים הם מתכוונים להעלות את הצעת חוק החקלאים, שעברה בקריאה הטרומית בכנסת הקודמת.

אורי אריאל: המכתב השני נכתב על-ידי חבר הכנסת זאב אלקין, יושב-ראש הקואליציה, ועל-ידי חבר הכנסת אורלב, יושב-ראש ועדת המשנה לביקורת המדינה ועל-ידי.

אורי אריאל: שלושתנו חתמנו על מכתב שמסכם איך אנו רואים את הנושאים השונים ואיך אנו סבורים שצריך להתייחס אליהם.

אורי אריאל: המכתב נשלח אתמול או אולי היום.

אורי אריאל: אני מעביר את המכתב כעת ליושב-ראש מינהלת "תנופה", לנציגי משרד האוצר ולאחרים.

אורי אריאל: זה יחסוך את הזמן עד שהוא יעבור להתייחסותכם באופן רגיל.

אורי אריאל: תקבלו אותו ישר ביד ותוכלו לראות.

אורי אריאל: אני לא פותח על כך דיון עכשיו, זה לא הנושא.

אורי אריאל: אלה נושאים שנדונים אצל מנכ"ל משרד ראש הממשלה, מר אייל גבאי.

אורי אריאל: הודעתי בישיבה הראשונה, ואני חוזר על הודעתי, ועניתי כך גם למר יוסי דיין שביקש לקיים דיון על ארז, כל מה שנידון אצל מר אייל גבאי או אצל רשות מוסמכת אחרת, שנמצא בדיונים מעשיים ולא רק שאומרים שדנים אבל לא עושים כלום, אני לא מתכוון לדון בו עכשיו, אלא אם יסתבר שהדיון שם הסתיים ונראה שלא באופן רציני, או שראוי לביקורת.

אורי אריאל: בכל דבר בוודאי שמורה לוועדה הזאת, כמו לכל ועדה אחרת בכנסת, הזכות לבקר, לבדוק, להציע, לשאול וכדומה.

אורי אריאל: כרגע, היות ונושא החקלאים ונושא התעשייה בארז ומספר רחב של נושאים נדונים אצל מנכ"ל משרד ראש הממשלה, לא נדון בהם כאן.

אורי אריאל: תשלומי שכר דירה

אורי אריאל: אני עובר לדיון בסעיף השני שעל סדר יומנו, שהוא תשלומי שכר דירה.

אורי אריאל: מישהו מן המתיישבים רוצה להציג את זה, או מישהו ממינהלת "תנופה" רוצה להציג דוח סטטוס?

אורי אריאל: הנושא עלה על-ידי ועד המתיישבים.

אורי אריאל: הודיע לי דורון שמסיבות אישיות הוא לא יכול להגיע, או אולי יגיע באיחור.

אורי אריאל: מר יוסי דיין, אתה רוצה להציג את זה?

אורי אריאל: בבקשה.

יוסי דיין: באשר לשכר הדירה, מינהלת "תנופה" מתקצבת כ-2000 שקל בחודש למשפחה.

יוסי דיין: לפחות אנשי אשקלון, חלקם הגדול משלם כמעט 3,000 שקל, אם לא יותר, כבר כמה שנים ומקבל רק 2,000 שקל.

יוסי דיין: מעבר לזה, החוק נותן 18 חודשים מיום הפיתוח, לכן שכר הדירה של המתיישבים באשקלון נקטע באמצע, ומגיע להם לפחות עוד חצי שנה.

יוסי דיין: אנחנו מדברים על תוספת של שכר דירה, של 1,000 ומשהו שקל, שזה הסכום בין מה שנקבע בחוק ובין מה שאנשים משלמים בפועל כבר כמה שנים.

יוסי דיין: ואנחנו מדברים על המשך תשלום שכר דירה מכיוון שהפיתוח בשטח טרם הסתיים.

אורי אריאל: הוא באחריות העירייה?

יוסי דיין: באחריות החברה הכלכלית, קרי: מינהלת "תנופה" בעצם.

יוסי דיין: יש לי מכתב מן החברה הכלכלית, שהיא מסרה את הפיתוח חצי שנה מאוחר מאשר נכתב במינהלת "תנופה".

יוסי דיין: זה נוגע לשכר הדירה.

יוסי דיין: עוד מילה אחת על הנושא המוניציפלי, שבעצם הדיון בו הסתיים, אבל דיברו רק על חוף אשקלון ולא דיברו על שאר העיריות.

אורי אריאל: סליחה, לא הבנת.

אורי אריאל: אמרתי שנמתין לראות אם ב-14:30 יגיעו עוד ראשי רשויות מקומיות.

אורי אריאל: יש אפשרות לחזור ולדון בנושא.

אורי אריאל: אל תעשה מהכול סלט כי אף אחד לא ייצא מזה.

אורי אריאל: נתמקד בנושא, נסיים ואז נעבור לנושא הבא.

בנצי ליברמן: אני מבקש להתייחס לפיתוח של חוף אשקלון.

בנצי ליברמן: יש הסכם פיתוח בין מינהל מקרקעי ישראל, שלקח על עצמו את הפיתוח ואחראי על שיווק המגרשים בגולף, ובין החברה הכלכלית לפיתוח אשקלון.

בנצי ליברמן: אכן גם לטעמנו ההתנהלות שם מבחינת לוחות הזמנים בלתי סבירה.

בנצי ליברמן: מינהלת "תנופה" בעניין הזה יכולה להיות רק סוג של שתדלן, להאיץ בצדדים לפתור את הבעיה מהר ככל האפשר, ואנחנו אכן מתכוונים ועושים את זה.

בנצי ליברמן: לא מינהל מקרקעי ישראל נמצא תחת ידינו וגם לא החברה הכלכלית חוף אשקלון, ששמעתי שבימים האחרונים כל עובדיה פוטרו פרט למנכ"ל שהתחלף רק לפני כמה חודשים.

בנצי ליברמן: יש כאן בעיה אמיתית.

בנצי ליברמן: מינהלת "תנופה" יכולה להאיץ קצת בצדדים, ואני רואה מחויבות שלנו לנסות לקדם את הדברים הללו ולהביא אותם מהר ככל האפשר לסיומם, אך לא כל הדברים הללו בסופו של דבר נמצאים תחת ידי.

בנצי ליברמן: באשר לשכר הדירה, נאמר לי על-ידי סגן יושב-ראש מינהלת "תנופה", ואני מציע שהוא יגיד את הדברים כי הוא היה חלק מהסכם חברי הכנסת, שבהסכם הדברים נלקחו בחשבון, אבל נראה לי שנכון שמר איציק עוזר ירחיב על כך את הדיבור.

איציק עוזר: עניין גובה שכר הדירה, וזה רלוונטי בעיקר לאשקלון, עלה במסגרת הסכם חברי הכנסת.

איציק עוזר: הוא נדון והוחלט לשקף אותו במסגרת המענק.

איציק עוזר: דיברו על הרבה מאוד סעיפים, לרבות הובלה, שכר דירה וכל הדברים האלה, וכולם שוקפו במסגרת המענק הכולל.

מוטי אלימלך: לאור הטענות שמר יוסי דיין וחבריו העלו כאן, ראש מינהלת "תנופה" הקודמת ביקשה מן השמאי הממשלתי לערוך סקר מחירים באשקלון כדי לראות איך נוכל לסייע בתחום הזה, אם יש התייקרויות גבוהות בהשוואה לתהליך הפתיחה בשנת 2005.

מוטי אלימלך: ההערכות שקיבלנו מן השמאי הממשלתי העידו שלא היתה התייקרות משמעותית.

מוטי אלימלך: לכן הוחלט ללכת דווקא בכיוון של הסעיף השני שמר יוסי דיין דיבר עליו, להתחשב בעובדה שהחברה הכלכלית לא עומדת בלוח הזמנים שנקבע ולאפשר לאנשים זמן נוסף במסגרת השכירות הפרטית, בכסף, ולא להקשות עליהם ולחייב אותם להוציא את הכסף הזה במלואו מכיסם.

מוטי אלימלך: זאת היתה הדרך היחידה שבה יכולנו לתגמל אותם כדי לענות על חלק מן הבעיה.

מוטי אלימלך: לכן התשובה היא לסעיף השני.

מוטי אלימלך: נקבע תאריך שעד אליו אנשים יקבלו את התוספת.

מוטי אלימלך: אתה מכיר את החלטה 2904-2907 שנתקבלה בממשלה, שקובעת שהמפונים הזכאים מתגוררים בדיור הזמני ללא תשלום עד המעבר לבית הקבע, במשך 18 חודשים.

אורי אריאל: חודש מיום קבלת המגרש המפותח.

מוטי אלימלך: חודש מיום קבלת המגרש המפותח או 24 חודשים מיום החתימה במינהל.

מוטי אלימלך: היכן שמתעוררת בעיה, היכן שידוע לנו שהתשתיות לא מאפשרות מגורים ומצריכות זמן נוסף, מר בנצי ליברמן מוביל עכשיו להחלטת ממשלה נוספת מתקנת, על-פיה נוכל לתת תוספת בדין לאנשים שגרים בדיור הזמני, וכסף לאנשים שגרים בשכירות פרטית, עד שאפשר יהיה לגור מבחינה רשמית על-פי הגורם המפתח באתר הזמני.

מוטי אלימלך: זה מהלך שיתבצע בימים הקרובים במסגרת התשובה שלנו לוועדת החקירה על נושא מוכנוּת האתרים לקלוט את המשפחות, כי אנו יודעים שלא בכל האתרים הסתיימה עבודת הפיתוח.

מוטי אלימלך: למשל בניצן גרות עכשיו כ-30 משפחות ולא סיימנו שם את כל התשתיות ונידרש להוסיף שם כמה חודשים של שכר דירה.

מוטי אלימלך: באשר לשאלה שלשמה זומן הדיון, תשלום שכר הדירה ללא זכאים, נדרשנו על-ידי ועדת החקירה לסוגייה הזאת בעקבות הפנייה של השוכרים הפרטיים והלא זכאים לוועדת החקירה.

מוטי אלימלך: עלו שם טענות רבות, על גובה שכר הדירה והבדלים במחירים בין אתר לאתר.

מוטי אלימלך: אני רוצה לציין שההבדלים בין אתר לאתר נובעים מכך שבחלק מן האתרים בפריפריה – יתד, יבול ולכיש – העברנו, בתמיכתך, החלטת ממשלה שקובעת שבאותם אתרים ישלמו שכר דירה מופחת מכיוון שהם רחוקים ממרכז הארץ ויש מקום להתחשב בכך.

מוטי אלימלך: אנחנו עדיין ממשיכים לנהוג על-פי אותה ההחלטה.

מוטי אלימלך: ביתד, יבול ובאזור אמציה משלמים תעריפים נמוכים באופן משמעותי, הפחתה של 40% במחיר, לעומת מרכז הארץ.

אורי אריאל: הלא זכאים מקבלים היום השתתפות?

מוטי אלימלך: הלא זכאים קיבלו בתוקף החוק השתתפות של שנת שכר דירה בשנה הראשונה, אלה שהתגוררו ביום הקובע, והחל מהשנה השנייה הם נדרשים לשלם שכר דירה, כל אחד בהתאם לתעריף הנהוג באזור שבו הוא מתגורר.

מוטי אלימלך: לפחות לגבי השוכרים הפרטיים, מר בנצי ליברמן סבור שההבדל שיצר החוק בין השוכרים הציבוריים לשוכרים הפרטיים מחייב התחשבות.

מוטי אלימלך: במסגרת הבדיקה שנערכת כעת והניסיון לראות איך ניתן לעזור לשוכרים הפרטיים, ניכנס כנראה גם לסוגייה הזאת של שכר הדירה.

אורי אריאל: זה עיקר הדיון.

אורי אריאל: כל מה שדיברנו קודם היה מסביב.

אורי אורבך: זה הסכם לשנה?

אורי אורבך: לכמה זמן יינתן תשלום השכירות?

מוטי אלימלך: משלמים מידי חודש בחודשו.

אורי אורבך: התשלום מוגבל בזמן?

מוטי אלימלך: לגבי הלא זכאים יש שתי אפשרויות: יש אתרים שבהם אושר בדין שלא זכאים יוכלו לגור, במיוחד בישובי הפריפריה.

מוטי אלימלך: העברנו החלטת ממשלה גם לגבי אמציה וגם לגבי יתד ויבול.

מוטי אלימלך: כל האתרים האחרים, מי שנכנס לגור בהם ומוגדר כלא זכאי או שוכר פרטי, אם הוא נכנס בדין הוא נכנס באמצעות ועדת חריגים במינהלת סל"ע שאישרה לו לגור שם בשנה הראשונה באמצעות המענק של השנה הראשונה, והחל מן השנה השנייה היה עליו לשלם בכוחות עצמו.

מוטי אלימלך: באתר המרכזי בניצן יש לנו תופעה של סרבנות תשלום כבר מן השנה השנייה על-ידי רוב המשפחות.

מוטי אלימלך: הם צברו חוב גדול.

מוטי אלימלך: ניסינו לבדוק אפשרות להוזיל את המחיר.

מוטי אלימלך: התשובה באשר להוזלת המחיר נתקבלה על-ידי ועדת המחירים במשרד הבינוי והשיכון, ועדה שדנה בפברואר 2009 במחירים והחליטה לא לשנות את המחירים ולהשאיר אותם על כנם.

מוטי אלימלך: זה יהיה המענה לתעריפים.

אורי אריאל: מר בנצי ליברמן, איך ימשיך הבירור שמר מוטי אלימלך מציין כאן, לראות התחשבות בשוכרים הפרטיים?

בנצי ליברמן: הסוגייה מורכבת ואני לא בטוח שכרגע יש לי פתרון עבורה.

בנצי ליברמן: עמדתי נאמרה על-ידי מר מוטי אלימלך.

בנצי ליברמן: היא הרבה יותר רחבה במובנים רבים.

בנצי ליברמן: אני חייב לומר שאני לא יודע כרגע מה לעשות עם השוכרים הפרטיים בעניין הזה.

בנצי ליברמן: אני יודע שעליי להתעמק בסוגייה.

בנצי ליברמן: כפי שידוע לך, אני עסוק גם בתשובות לוועדת החקירה, וכאן מדובר בסוגייה נכבדה מאוד, שיש לה משמעות לא רק לעניין השכירות אלא יש לה משמעויות רחבות אחרות, כפי שמשרד האוצר אוהב להגיד: בעיות רוחב.

אורי אריאל: גם אני אוהב להגיד את זה.

אורי אריאל: אני בעד שיהיו השלכות רוחב.

אורי אריאל: השאלה מאיזה סוג ומאיזה מין, ואחרי כן כיצד מתרגמים את זה לכסף.

בנצי ליברמן: לעניין השכירות באשקלון, גברת צביה שמעון, ראש מינהלת סל"ע לשעבר, סברה שהמחיר באשקלון לא עונה על הצרכים.

בנצי ליברמן: כפי שאמר מר מוטי אלימלך, נשלח השמאי הממשלתי ואמר מה שאמר.

אורי אריאל: אני רוצה לסכם את הנושא הזה.

אורי אריאל: 1) אנחנו מבקשים לקבל את הערכת השמאות שנתקבלה מן השמאי הממשלתי לפי בקשתכם.

אורי אריאל: אנא העבירו אותה ישירות אליי בהקדם.

אורי אריאל: 2) אנחנו מבקשים מיושב-ראש מינהלת "תנופה" להכין לנו דוח סטטוס על שוכרים פרטיים ולהגיש אותו לוועדה בעוד חודש, בהנחה שבשבוע הקרוב אתם עסוקים בדברים אחרים.

אורי אריאל: תדווחו לנו מה המצב כדי שנדע איך להתייחס, האם להמשיך לדון בנושא או לא ולאן פנינו מועדות.

אורי אריאל: תגידו האם התקיים דיון נוסף אצל מר בנצי ליברמן, או לא התקיים דיון בכלל, האם החלטתם להוריד את זה מסדר היום.

אורי אריאל: תודיעו לנו בכתב, לא צריך להתייצב כאן, לא אריץ אתכם לחינם.

אורי אריאל: אני רוצה שכל אחד יילך לעבוד ויפתור את הבעיות שיש לו.

אורי אריאל: תודיעו לנו בבקשה בתוך חודש, עד סוף חודש ינואר, היכן הדברים עומדים ונראה איך להמשיך לטפל בזה.

אורי אריאל: תקציב מוניציפלי לרשויות הקולטות

אורי אריאל: היות ועכשיו 14:30, השעה שנקבעה מלכתחילה לפתיחת הישיבה, מי שהוזמן לכאן אמור היה כבר להגיע.

אורי אריאל: ועוד פעם, סליחה על הקדמת הישיבה, שאף אחד לא ייפגע.

אורי אריאל: שמרנו לכם את הזכות להתייחס.

אורי אריאל: אם יש כאן נציגי מועצות מקומיות שרוצים להתייחס לתקציב המוניציפלי, אתן לכם עכשיו אפשרות.

אורי אריאל: אעדכן אתכם בדיון שהתקיים בישיבת ועדת המשנה של הוועדה לענייני ביקורת המדינה בראשות חבר הכנסת זבולון אורלב, דיון שהסתיים בשעה 14:00.

אורי אריאל: בסיכום הדיון נאמר שמינהלת "תנופה" ומשרד האוצר יסכמו בשבוע הבא את הסכומים המגיעים לרשויות המקומיות הקולטות.

אורי אריאל: אני מבקש לשאול שאלה, בסוגריים.

אורי אריאל: נדמה לי שגם בבקעת הירדן, במשכיות קולטים את מפוני שירת הים.

אורי אריאל: האם יש סיבה מדוע הם לא מקבלים?

בנצי ליברמן: הם הלכו לשם באופן עצמאי.

אורי אריאל: אני מבקש שתבדקו את זה.

אורי אריאל: גם כשמדובר בקבוצה קטנה, מישהו הרי נושא את זה על גבו ולא מגיע לו עונש.

אורי אריאל: ייתכן שאלה מעט מאוד אנשים, אבל יש שם אנשים.

אורי אריאל: תראו אם אפשר לפצות אותם מיום שעברו לשם.

אורי אריאל: גם על כך אני מבקש לקבל בתוך 3 שבועות דוח סטטוס, היכן זה עומד.

אורי אריאל: אודה לכם.

אורי אריאל: אני חוזר לעניין.

אורי אריאל: סוכם שמשרד האוצר יסכם עם מינהלת ה"תנופה" את הסכומים המגיעים לרשויות המקומיות הקולטות, אני מקווה שכולל בקעת הירדן, והסכומים הללו יועברו לידיעת ראשי המועצות כדי שיוכלו להתחשב בזה בהכנת התקציב ובלקיחת אחריות ובפעילות שלהם בכל מה שנוגע בדבר.

אורי אריאל: הסיכום הזה בוועדת המשנה של הוועדה לענייני ביקורת המדינה, הניח את דעתנו.

אורי אריאל: אם יש על כך תוספות שמישהו חייב להעלות כאן, בבקשה.

אורי אריאל: אני מזמין אתכם לדבר כעת, כי לאחר מכן אעבור לנושא אחר ולא אחזור לאחור.

אורי אריאל: אני מדבר כעת רק על הפן המוניציפלי, לא החברתי.

ערן רון: אני גזבר המועצה האזורית לכיש.

ערן רון: בישיבה הקודמת דיברנו על כך ש-25% מן התקציבים המוניציפליים לא קיבלו הרשאות.

ערן רון: בבואי לכאן חשבתי לרגע שהדברים נותרו בעינם כפי שהיו בישיבה הקודמת, אבל כרגע עדכנו אותי אנשי מינהלת "תנופה" שאתמול אחר-הצהרים יצאו כל ההרשאות אלינו במאה אחוז.

ערן רון: אמנם עדיין לא ראיתי אותן, אבל אני מודה על כך.

ערן רון: אם כל מאה אחוז ההרשאות, גם משנת 2008 וגם משנת 2009, יגיעו אלינו אז מבחינתי תודה רבה.

אורי אריאל: היה שווה לבוא.

ערן רון: מצד אחד אומרים שזה לא קשור לוועדה, אבל עדיין תודה לכל הנוגעים בדבר.

אורי אריאל: זה לא קשור לוועדה ולכל הוועדות.

אורי אריאל: זה קשור לעבודה.

אורי אריאל: כפי שנאמר, עכשיו זה מינהלת "תנופה", אז יש תנופה, ואני סבור שרואים את זה.

ערן רון: נאחל הצלחה ל"תנופה".

אורי אריאל: אני אומר את זה בשיא הרצינות, וברוך-השם.

אליעזר יעקב: אני מניצן.

אליעזר יעקב: אני רוצה להעיר שכאשר יש תקציבים שמיועדים לישובי הקבע, ולכאורה זה לא קשור, אבל תקציבים שכולם מסכימים עליהם ויודעים שצריך להעביר אותם כדי לקדם את ישובי הקבע, דברים שאושרו באופן עקרוני, הם נתקעים בבירוקרטיה הישראלית.

אליעזר יעקב: לכולם יש רצון טוב, אבל הדברים לא זורמים מול משרד הבינוי והשיכון ומול גופים אחרים.

אורי אריאל: מה למשל?

אליעזר יעקב: לדוגמה הרשאות למודדים.

אליעזר יעקב: בדברים הכי בסיסיים שיש – לא משלמים למודד, המודד לא עושה עבודה ואז ישוב הקבע מתעכב.

אליעזר יעקב: יש עשרות דברים כאלה.

אורי אריאל: אבל זה לא שייך לעניין המוניציפלי.

אליעזר יעקב: עיכוב ישוב הקבע ישליך על כך שבסופו של דבר יהיו הוצאות נוספות.

אורי אריאל: ידידי, בהזדמנות הזאת אפשר לדבר על 78 בעיות קטנות וגדולות, כשכל בעיה קטנה היא גם גדולה כי היא מעכבת את כל התהליך.

אורי אריאל: אני מבקש להישאר בתחום הנושאים שעל סדר היום.

אורי אריאל: בסוף יהיה סעיף שונות.

אורי אריאל: לי יש עוד שני סעיפים קצרים שאני מבקש להוסיף אם נעמוד בזמנים.

אורי אריאל: נתאמץ לסיים בשעה 15:00, זה יכול לגלוש כמה דקות, אבל נשתדל לעמוד בזמנים.

ערן רון: יש נושא נוסף שאני מבקש להעלות.

ערן רון: חשוב לי להדגיש, וזה לא בהכרח קשור למינהלת "תנופה" כי אנו בדעה אחת איתם, למועצה האזורית לכיש יש הוצאות מוניציפליות נוספות בסכומים גבוהים מאוד-מאוד שלדעתי לא מקבלות תשובה במסגרת התקציבים של מינהלת "תנופה".

ערן רון: פנינו גם לראש מינהלת "תנופה" ולדעתי הם מסכימים אתנו.

ערן רון: יש הוצאות נוספות שבהן נצטרך את עזרת הממשלה, המדינה, אינני יודע בדיוק מי, אבל בהיקפים גדולים מאוד, הוצאות מוניציפליות שלא מקבלות תשובה במסגרת מינהלת "תנופה".

אורי אריאל: שמענו בישיבה הקודמת טענות כאלה מן המועצה האזורית חוף אשקלון.

אורי אריאל: יושב-ראש מינהלת "תנופה" קבע שגברת ליאורה טושינסקי, סגניתו, תיפגש עם אנשי המועצה, תיכנס לפרטים ותלמד.

אורי אריאל: תעלו את זה מול מינהלת "תנופה".

אורי אריאל: לא יתקיים על כך דיון כעת.

אורי אריאל: אם יש טענות צודקות, אני מעריך שמינהלת "תנופה" תשתדל לעזור לכם ביחד עם משרד האוצר ולענות תשובות.

אורי אריאל: אם אחרי כל אלה הבעיה לא תיפתר, אני מוכן להיות מעורב בזה ולנסות לעזור.

אורי אריאל: אבל כרגע זה לא מיועד לשולחן הגדול הזה.

ערן רון: חשוב לי רק להגיד שהוצאות רבות הן עבור ישובי הקבע, הוצאות של מיליוני שקלים שלא מתוקצבים.

ליאורה טושינסקי: זה שונה מהנושא המוניציפלי הקלאסי.

אורי אריאל: הבנתי.

אורי אריאל: לא הכול יתברר כאן עכשיו.

אורי אריאל: לא ננצל את ההזדמנות הזאת כדי להעלות את כל הנושאים.

אורי אריאל: לא נערכנו לזה.

אורי אריאל: תעלו את זה בפני מינהלת "תנופה".

אורי אריאל: יש כתובת, וכפי שאמרת היא עובדת טוב יותר.

אורי אריאל: תעלו את זה שם ותראו.

אורי אריאל: ועדת המשנה הזאת קיימת, כמו ועדת המשנה של הוועדה לענייני ביקורת המדינה.

אורי אריאל: כל הפורומים קיימים ולא נעלמים.

אורי אריאל: אני מבקש כעת לסיים את הדיון הזה.

אורי אריאל: אם יהיה צורך נעקוב אחריו ונבדוק את הדברים בהמשך ונחשוב איך לטפל בדברים.

אורי אריאל: חינוך – תקציבי שפ"י, מינהל חברה ונוער

אורי אריאל: אנחנו עוברים לסעיף 3 על משרד החינוך – תקציבי שפ"י, מינהל חברה ונוער.

אורי אריאל: נמצאים אתנו אנשי משרד החינוך.

אורי אריאל: מי יציג את המצב כרגע?

אורי אריאל: אנחנו מבקשים לשמוע מה אתם עושים כעת והאם אתם נתקלים בבעיות.

אורי אריאל: אחרי כן נשמע את נציגי המתיישבים.

יוכי סימן טוב: לא אפרט כאן מה עשינו עד עכשיו כי אני מניחה שזה מוכר כאן ואין צורך לחזור על הדברים.

יוכי סימן טוב: השנה חלק מן הדברים נעשים בתיאום עם כלל בתי-הספר שבהם לומדים ילדי גוש קטיף וצפון השומרון.

יוכי סימן טוב: ראשית, חיזוק הצד הטיפולי על-ידי היועץ והפסיכולוג המקומיים.

יוכי סימן טוב: שנית, תרפיות בהבעה ויצירה, שרובן קבוצתיות וחלקן אישיות, לפי מיפוי של אנשי המקצוע בבית-הספר.

יוכי סימן טוב: דבר שלישי, פרויקט "מעצימים", שהוא פרויקט חונכות של "גדולים למען קטנים".

יוכי סימן טוב: ודבר רביעי, הדרכה של חדרי מורים.

יוכי סימן טוב: רוב הפרויקטים מתקדמים יפה.

יוכי סימן טוב: הדבר המרכזי שבו יש קושי, ואני מניחה שבשלו התכנס הדיון הזה, הוא התרפיות בהבעה ויצירה.

יוכי סימן טוב: עד לשנה שעברה היינו רשאים להעסיק פחות או יותר כל אדם שנחשב תרפיסט אך בינתיים שפ"י נדרש לצאת למכרז להעסקת תרפיסטים מוסמכים.

יוכי סימן טוב: נרשמו מעט תרפיסטים יחסית, למרות שפנינו כמה פעמים לתרפיסטים בבקשה שיירשמו.

יוכי סימן טוב: במכרז יש לנו מיעוט של מומחים, ולפיכך בתי-הספר פונים בטענה שהם לא מצליחים לממש את התקציב שהקצינו להם, אחרי שמיפו את הצרכים ואחרי שאישרנו להם.

אורי אריאל: של מי ההנחיה הזאת?

אורי אריאל: זאת הנחיה פנימית אצלכם?

יוכי סימן טוב: אני מבינה שזה על-פי חוק חובת המכרזים, שאני לא מבינה בו יותר מדי, אבל זאת חובה והונחינו כנראה על-ידי חשבות המשרד.

יוכי סימן טוב: נאמר לנו שזה על-פי חוק.

יוכי סימן טוב: בעקבות הפנייה כאן היתה פגישה עם מנכ"ל משרד החינוך והוא אמר שהוא יאפשר עבודה גמישה יותר כדי לפתור את הבעיה הזאת.

יוכי סימן טוב: דבר נוסף, בעבר היה לנו תקציב דרך ה"ג'וינט" שאתו יכולנו להפעיל תוכנית חינוכית-טיפולית, עבודה לסגירת פערים לימודיים תוך התייחסות לעולם הרגש של הילדים.

יוכי סימן טוב: חשבנו שלא נכון ללמד את הילדים לעשות עוד מאותו דבר, כי אם ילד לא לומד – יש לכך סיבה, ואם יושיבו אותו בשיעור נוסף זה לא יעזור.

יוכי סימן טוב: כיום אין לנו אפשרות להפעיל את התוכנית הזאת כי במכרז של המומחים שלנו יש פסיכולוגים, יועצים ותרפיסטים בלבד ואין לנו אפשרות להעסיק מורים.

יוכי סימן טוב: לכן מן הבחינה הזאת אין לנו אפשרות לסייע בסגירת פערים לימודיים תוך כדי התייחסות לעולם הרגש של הילדים.

יוכי סימן טוב: אם יש טענות נוספות, אשמע אותן.

אורי אריאל: את יודעת להגיד לנו את מצב הנושרים?

אורי אריאל: האם יש שינוי בהתנהגות של התלמידים לטובה, או חס וחלילה לרעה?

אורי אריאל: היכן אנחנו עומדים?

אורי אריאל: מה הכיוון, חיובי או שלילי?

יוכי סימן טוב: כפי ששמענו בכנסת בכמה ועדות, יש שוֹנוּת בין ילדים.

יוכי סימן טוב: יש ילדים שחל אצלם שיפור גדול מאוד, בני נוער שאומרים: אל תטפלו בנו כל הזמן, אנחנו בסדר, אנחנו מתאוששים, תתייחסו אלינו כאל ילדים נורמליים.

יוכי סימן טוב: זה סוג אחד.

יוכי סימן טוב: ויש ילדים שאומרים: זה לא עבר לנו, קשה לנו נורא, אתם לא מבינים עם מה אנחנו מתמודדים.

יוכי סימן טוב: ברור שיש שוֹנוּת גבוהה מאוד בעניין הזה.

יוכי סימן טוב: אני סבורה שהעובדה שהם עדיין לא במבני קבע – ואמרנו את זה לא פעם בפורומים שונים – ושהחיים עדיין לא יציבים, משפיעה מאוד.

יוכי סימן טוב: חלק מהילדים לגמרי לא התאוששו.

יוכי סימן טוב: דבר נוסף, זה תלוי גם במצב של ההורים.

יוכי סימן טוב: אם ההורים לא מועסקים, או יש משבר משפחתי, או חלילה יש מחלה או קשיים בפרנסה – זה בוודאי ובוודאי משפיע על הילדים, והילדים האלה מתקשים יותר, חד-משמעית.

יוכי סימן טוב: אין לי כאן את מספרי הילדים, לא הבאתי את זה איתי, אבל יש לנו 3 מדריכות יועצות שנוסעות לכל בית-ספר, פוגשות שם את צוותי ההנהלה ובוחנות את המצב.

אורי אריאל: לא הבנתי מה המגמה.

אורי אריאל: המגמה חיובית?

יוכי סימן טוב: יש שיפור, אבל יש עדיין ילדים שמתקשים.

יוכי סימן טוב: הייתי אומרת – ואנחנו בודקים את זה היטב עכשיו לאור הישיבות הפדגוגיות שמתקיימות ממש בימים אלה – שעדיין כ-30% מן הילדים צריכים לסגור פערים לימודיים ולהשתפר בלימודים.

יוכי סימן טוב: זאת אומרת, יש עדיין בעיה.

ליאורה טושינסקי: זה אחוז גבוה יותר מן הממוצע הארצי?

יוכי סימן טוב: לא הייתי אומרת.

יוכי סימן טוב: אינני יודעת.

יוכי סימן טוב: אבל זה ביחס לעצמם, ביחס למה שהיה לפני.

יוכי סימן טוב: הטענה מן המורים שמכירים אותם שעדיין יש אחוז גבוה יותר של ילדים מתקשים מאשר היה בעבר.

יוכי סימן טוב: לא ביחס לכלל המדינה.

אמציה יחיאלי: אני ראש ענף נוער וחיילים במינהלת "תנופה", לשעבר תושב קטיף.

אמציה יחיאלי: גרתי 20 שנים בגוש קטיף, הייתי מנהל יחידת הנוער בגוש קטיף, וכבר 4 שנים אני עובד במינהלת "תנופה".

אמציה יחיאלי: רציתי להדגיש של-30% מהתלמידים מכיתות ג' ועד יב' יש בעיה של סגירת פערי למידה והקניית הרגלי למידה, דבר שמצריך ליווי פרטני.

אמציה יחיאלי: לפני שנתיים ניתן מענה על-ידי משרד החינוך כאשר פעלה התוכנית בסיוע ה"ג'וינט", וזה אכן קידם במקצת.

אמציה יחיאלי: התוכנית הופסקה וכיום המענה הזה חסר וזה מורגש מאוד.

אמציה יחיאלי: עוד עניין שכדאי לציין, שתלמידים בכיתות י'-יב', 15% מהם מחליפים כל הזמן מוסדות חינוך.

אורי אריאל: מה השיעור הארצי?

אורי אריאל: תן לנו מושג.

אמציה יחיאלי: אין לי מושג מה השיעור הארצי.

אמציה יחיאלי: יש לי את הנתונים על מה שהיה עם אותו נוער בעת שלמד בגוש קטיף, שאז היה מדובר ב-3%-4% והיום זה 15%.

אורי אריאל: פי חמש.

אמציה יחיאלי: זה תופעה משמעותית מאוד.

אמציה יחיאלי: בדרך כלל התלמידים שעוברים מוסדות חינוך מגיעים לרמה נמוכה יותר.

אמציה יחיאלי: כל הזמן יש הידרדרות.

אמציה יחיאלי: יש משיכה כלפי מטה ולא כלפי מעלה.

אמציה יחיאלי: אני מעריך שאם נצליח לתת מענה לסגירת פערי לימוד והקניית הרגלי למידה נצליח באיזה אופן ליישר את הקו הזה.

אורי אריאל: עוד מישהו מן המתיישבים מבקש להתייחס?

יוסי דהרי: אני מנהל מחלקת הנוער במועצה האזורית חוף אשקלון.

יוסי דהרי: אני פועל בשלושה ישובי המפונים.

יוסי דהרי: מדובר על כ-1,000 ילדים ובני נוער שנמצאים בשלושת הישובים הללו – כרמיה, מבקיעים והאתר הגדול ניצן.

יוסי דהרי: אני רוצה להתייחס לנקודה שהיא אולי הכי אקוטית אם אנחנו מתייחסים לאיזו רציפות, לתהליך שאנו מנסים להעביר את בני הנוער בחינוך הבלתי פורמלי.

יוסי דהרי: היום הוא 29 בדצמבר 2009.

יוסי דהרי: לצערי מ-1 בינואר 2010 אין שום אישור תקציב, לפחות לי לא ידוע על שום אישור תקציבי.

יוסי דהרי: זאת אומרת שב-1 בינואר 2010 איאלץ לפטר מדריכי נוער.

יאיר פינס: החלטת הממשלה נתקבלה.

יאיר פינס: מכיוון שנתקבלה אחרי שתקציב המדינה לשנת 2010 נכתב כבר, התקצוב יהיה במהלך שנת 2010, בדיוק כפי שהיה בשנת 2009.

אורי אריאל: האם במהלך חודש ינואר מינהלת "תנופה" תוכל להודיע לרשויות על תקציבן?

יאיר פינס: הן יודעות.

יוסי דהרי: אנחנו ממש לא יודעים.

יוסי דהרי: דרך אגב, גם משרד החינוך לא יודע להגיד.

אורי אריאל: לא צריך להתווכח.

אורי אריאל: זה לא ויכוח ביניכם.

אורי אריאל: מר יאיר פינס, נניח שהם לא יודעים.

אורי אריאל: האם אפשר להודיע להם בימים הקרובים, כל אחד על תקציבו?

יאיר פינס: יש החלטת ממשלה שמדברת על תקציב לשנת הלימודים תש"ע.

אורי אריאל: זה תקציב כולל, או שהוא מחולק לפי רשויות מקומיות?

יאיר פינס: מכיוון ששנת הלימודים תש"ע התחילה בשנת התקציב 2009, החלק היחסי ניתן כבר, וההשלמה תינתן בהקדם.

איציק עוזר: בתחילת שנת 2010.

איציק עוזר: מי שיודע את החלוקה בין הרשויות המקומיות זה משרד החינוך.

איציק עוזר: זה נעשה באמצעותו.

איציק עוזר: אנחנו מהווים צינור להעברת הכסף.

איציק עוזר: חלק גדול מן הכסף מגיע בכלל מתקציב משרד החינוך.

אורי אריאל: אני שמח שפוגשים כאן את כולם, אז אפשר לוודא שמישהו יודיע.

יובל בנימין: אני אחראי במשרד החינוך על התקציבים לחינוך הבלתי פורמלי.

יובל בנימין: כפי שאמר כאן מר יאיר פינס, התקציב לשנת הלימודים תש"ע הוקצה.

יובל בנימין: אפשר להראות את זה גם בכתובים.

יובל בנימין: זה לכל שנת הלימודים.

יובל בנימין: יש מחויבות אוצרית, גם של חשב המשרד וגם של מינהל כלכלה ותקציבים במשרד האוצר ובמשרד החינוך להמשיך לתקצב.

יובל בנימין: הפעילות ב-1 בינואר תימשך כסדרה עם כל המאפיינים של החינוך הבלתי פורמלי.

יוסי דהרי: האם ראש המועצה יכול לקבל איזו אסמכתה?

יובל בנימין: כן, בוודאי.

אורי אריאל: מר יובל בנימין יעביר, בבקשה, לכל הרשויות המקומיות פעם נוספת, מתוך הנחה שכבר העברתם פעם, אך לא יזיק להעביר פעם נוספת לכל הרשויות המקומיות הקולטות את האסמכתאות שלכם כדי שכולם יהיו רגועים.

אורי אריאל: מר יוסי דהרי, בסדר?

יוסי דהרי: אני מקווה מאוד.

אורי אריאל: לא מקווה.

אורי אריאל: תקוות נשארות בחוץ.

יוסי דהרי: לצערי אנחנו יושבים בוועדות כאלה, ואחר-כך בשטח רואים דברים אחרים.

אורי אריאל: אם בתוך 10 ימים, אם עד 10 בינואר לא תקבלו הודעה מסודרת כתובה ממר יובל בנימין או מגורם מוסמך אחר, אני מבקש לפנות אליי ישירות לכאן במייל, לעדכן אותי ואנחנו נטפל בזה.

יוסי דהרי: תודה.

יוסי דהרי: אני רוצה להתייחס לנושא נוסף.

יוסי דהרי: המצב של בני הנוער, לפחות אלה שבהם אני מטפל, ובאמת צר לי על כך, על אף הפעילות של רכזי הנוער והתקציב שמסייע חלקית לטובת העניין, לא משתפר אלא הולך ומחמיר.

יוסי דהרי: אנחנו עדים לתופעות שליליות שלא פגשנו בשנים עברו.

יוסי דהרי: אם אני מאפיין את זה בתופעות מְסַכְנוֹת – אמנם מנהל אגף הרווחה שהיה אמור להגיע לדיון הזה לא הצליח להגיע - - -

אורי אריאל: יש דוח מחקרי, או שזה התרשמות?

יוסי דהרי: יש דוח שנכתב בתוך הרשות המקומית, נתונים מספריים על בני נוער עם בעיות, ובחודשים האחרונים מספרם גדל פי כמה וכמה.

אורי אריאל: נוכל לקבל את הדוח הזה?

יוסי דהרי: אשמח להעביר אותו לוועדה.

יוסי דהרי: גם מקרים שאגף הרווחה מטפל בהם, מקרים שלצערי הגיעו אפילו להתערבות של המשטרה ונערים שהיו במעצר בית בתקופה האחרונה.

יוסי דהרי: המצב לא משתפר אלא הולך ומחמיר.

יוסי דהרי: גם הפערים הלימודיים שמר אמציה יחיאלי הזכיר, אני מסכים אתו בכל מילה, אלה הנתונים שנמצאים גם אצלנו.

יוסי דהרי: הנשירה הסמויה היא נגע שאנו חייבים לטפל בו.

יוסי דהרי: יש נשירה סמויה בשיעורים גבוהים מאוד, וזה מחלה מדבקת.

יוסי דהרי: אם היו ניתנים כל התקציבים, ואפילו גדלים, אולי ניתן היה לתת מענה הולם.

יוסי דהרי: המאפיינים מאוד לא פשוטים, הסמכות ההורית מעורערת מאוד.

יוסי דהרי: אלה דברים שיוכלו לסייע.

אילנית ואהל: אני עוזרת ראש המועצה.

אילנית ואהל: במועצה האזורית חוף אשקלון יש קב"ס (קצין ביקור סדיר) עוד טרם קליטת המפונים שאחראי על כל המועצה האזורית חוף אשקלון, על 19 ישובים.

אילנית ואהל: עם הגעת המפונים קיבלנו תקן לקב"ס נוסף.

אילנית ואהל: דרך אגב, אני חייבת להודות למשרד החינוך.

אילנית ואהל: זה אחד המשרדים שירד לשטח על מפקחיו ומחלקותיו וכל הזמן עוזר וכל הזמן נמצא בקשר.

אילנית ואהל: לצערנו השנה התקן של הקב"ס יפסיק להינתן.

אילנית ואהל: קיבלנו אמנם תמיכה ממשרד החינוך, אבל ה"מאצ'ינג" שאנחנו נדרשים לתת מסתכם ב-80,000 שקלים בשנה.

יעקב שנרב: ה"מאצ'ינג" הוא בדיוק שליש.

אילנית ואהל: אנחנו נדרשים לתת 80,000 שקל בשנה לקב"ס באתר כי הוא בא לשם, עם הפנסיה שלו.

אורי אריאל: אני רוצה לצרף את זה לדיון שהיה קודם, שגם זה יעלה בעבודה שלך עם גברת ליאורה טושינסקי.

אורי אריאל: זה ייבדק.

אורי אריאל: הרי זה תקציב מוניציפלי.

אורי אריאל: אם צריך לערב את משרד החינוך, נערב את משרד החינוך.

אילנית ואהל: אנחנו מבקשים שמשרד החינוך ייתן את התקן המלא, מאחר ורק בניצן יש לנו 11 נערים ונערות בנשירה גלויה, כאשר בשאר המועצה יש לנו בסביבות 20 נערים ונערות במצב דומה.

אילנית ואהל: זה יכול לעזור לנו מאוד, בלי להפנות אותנו לסעיפים אחרים שמנוצלים במילא ביום-יום.

אורי אריאל: מר יובל בנימין, תבדוק בבקשה את הבקשה.

אורי אריאל: אני מציע שתעבירו אותה בכתב כדי שתהיה מסודרת, בהירה וברורה ולא סתם כאמירה, אבל אני מבקש גם להעלות את זה בפני גברת ליאורה טושינסקי ולראות אם חלק מן התקציב לפחות יכול להיות כלול בצד המוניציפלי.

23532: אני מעצמונה-שומריה.

23532: אנחנו מתעסקים רבות בצדדים הפיזיים, שהם חשובים מאוד, אבל להבנתי, מתוך ההכרות שלי, לצערי המציאות בצדדים הרכים יותר של החיים – כנראה שהצרכים בתחום הזה רק יגברו כי העניין הופך למורכב יותר.

23532: אציג דוגמה קונקרטית שהיתה לנו בקיץ האחרון.

23532: בשומריה חנכנו בתי-ספר חדשים.

23532: המעבר לבתי-הספר החדשים היה מלווה בקשיים גדולים, הן מצד הצוות והן מצד הילדים, כי מבחינתם היתה בכך מעין אמירה של סגירת דלת לחלוטין.

23532: ליווינו את התהליך הזה באופן צמוד מאוד, ואנחנו עדיין עוסקים בתהליך הזה, עם הרבה סדנאות, חלקן בסיוע של שפ"י ושל משרד החינוך וחלקן דרך תקציבי הרווחה השונים.

23532: דוגמה שנייה, אני מבקש להראות לכם משחק שהנוער ייצר מאל"ף ואת ת"ו, משחק זיכרון.

23532: לוח המשחק הוא תצ"א של הישוב בעצם.

23532: הנוער בנה אותו ועשה את כל העיצוב.

23532: עבודה רבה מאוד הושקעה בזה לפני שנה-שנה וחצי, עשרות שעות עבודה של בני נוער רבים.

23532: ניסינו בצורה כזאת לתעל את התחושות לאפיקים יצירתיים.

23532: ככל שנשכיל לפתח יותר אפיקים בתחומים של תרפיה, יצירה, מוזיקה וכן הלאה - - -

אורי אריאל: מה התקציב של מינהלת "תנופה" בחלק החברתי שלא דיברנו עליו?

יאיר פינס: בשנת 2009 הוא היה 7 מיליון שקלים לכל הרשויות המקומיות.

איציק עוזר: 6,250 שקלים למשפחה לשנה.

אורי אריאל: זה עלייה?

אורי אריאל: זה ירידה?

אורי אריאל: זה נשאר במקום?

איציק עוזר: עלייה.

איציק עוזר: התקציב היה 5,750 שקלים למשפחה.

איציק עוזר: זה עלה ב-500 שקלים למשפחה.

אורי אריאל: זה ימשיך בשנת 2010?

יאיר פינס: זה אחד הנושאים שאנחנו מדברים עליהם עכשיו עם מינהלת "תנופה".

אורי אריאל: האם נוכל לקבל בתוך חודש את תמונת המצב, לאן הגענו עם זה?

יאיר פינס: זה קשור לנושא המוניציפלי.

יאיר פינס: להערכתי תוכלו לקבל עדכון אפילו מוקדם יותר.

אורי אריאל: אנחנו מבקשים לקבל עדכון עד לסוף חודש ינואר, היכן אנחנו עומדים בזה.

אורי אריאל: אם אפשר קודם, נשמח לקבל קודם.

אורי אריאל: אנחנו מבקשים לקבל את העדכון לא יאוחר מסוף חודש ינואר.

אורי אריאל: אם תזדקקו לזמן רב יותר, תגידו לי.

בנצי ליברמן: אני מבקש לומר משהו עקרוני בעניין הזה.

בנצי ליברמן: אני שומע שכל מיני תקציבים שנמצאים במשרדים אחרים, לפעמים בשל בירוקרטיה ונהלים פנימיים, מתעכבים.

בנצי ליברמן: מינהלת "תנופה" בסופו של דבר תפסיק להתקיים, והחוכמה היא לאט-לאט להעתיק את המטלות.

בנצי ליברמן: המטרות שהציג מר זבולון כלפה הן נהדרות.

בנצי ליברמן: אין לי ספק שבאופן פרדוקסלי, ככל שהטיפול בתחומים הפיזיים יסתיים ייתכן שדווקא הצרכים בתחומים החברתיים-קהילתיים יגברו.

בנצי ליברמן: אולי פשוט יותר להגיד: למינהלת "תנופה" יש תקציב מוניציפלי, תקציב קהילתי-חברתי וכן הלאה, בואו נכלול שם את כל השירותים, אבל אין זה נכון.

בנצי ליברמן: חבר הכנסת אורי אריאל, אני כבר אומר שאני לא מתכוון להעסיק קב"ס על גבי, לא מתכוון לקחת על עצמי את התחומים.

בנצי ליברמן: יש את משרד החינוך ומשרד הרווחה, ואם הם צריכים להוציא עוד 2 שקלים – שיוציאו, כי יש כאן בעיה.

בנצי ליברמן: אנחנו את הכסף כולו נותנים לטובת המפונים.

בנצי ליברמן: לא יהיה נכון את הסרח העודף הזה, כשפתאום מתעוררת בעיה כלשהי, נישא על גבנו.

בנצי ליברמן: נדמה לי שהעניין ברור.

יאיר פרג'ון: לא הבנתי למה התכוונת.

בנצי ליברמן: הדברים שלי לא כוונו אליך.

בנצי ליברמן: את הבעיות ננסה לפתור.

ליאורה טושינסקי: קב"ס לקהילה.

אורי אריאל: מי שכמו ראש המועצה האזורית חוף אשקלון לא הבין, מר בנצי ליברמן יסביר לו.

אורי אריאל: יש כאן מגמה צודקת, שהכול צריך לעבור למשרדי הממשלה.

אורי אריאל: יש בארץ בעיות שונות.

אורי אריאל: מינהלת "תנופה" צריך היה כבר לסגור אותה.

אורי אריאל: לא סגרו אותה, ובצדק, כי עדיין יש בה צורך, אבל המטרה של מר בנצי ליברמן לעשות התכנסות עצמית, כמו של כולנו.

אורי אריאל: אנחנו לא רוצים את מינהלת "תנופה" אם אין בה צורך.

אורי אריאל: אנחנו מקווים שלא יהיה בה צורך.

אורי אריאל: משרדי הממשלה, כל אחד מהם צריך להתארגן בתוכו ולקבל עליו את המטלות הללו.

אורי אריאל: הסתיים הדיון בשאלה האם יהיה קב"ס או לא יהיה קב"ס.

אורי אריאל: ביקשנו מה שביקשנו.

אורי אריאל: נראה איך לטפל בזה.

אורי אריאל: זה לא אומר שאנחנו לא מטפלים.

אורי אריאל: אבל המגמה שמציג יושב-ראש מינהלת "תנופה", נכונה.

יניב דהן: אני מייצג את מוסדות החינוך "חלוציות".

יניב דהן: בראשית דבריי, אני רוצה לשבח את משרד החינוך ואת גברת יוכי סימן טוב על כל מה שהיא עושה עם הצוות שלה.

אורי אריאל: אני מאשר לך להרחיב על כך את הדיבור עוד דקה.

יניב דהן: הצוות שלה ירד לשטח, בחן את הדברים וראה אותם מקרוב.

יניב דהן: כמה דברים אופרטיביים – כפי שמר זבולון כלפה אמר, עבודת התרפיסטים עוזרת לנו מאוד.

יניב דהן: זה בא לידי ביטוי גם בדוגמה אחת שמימשנו בשטח, בתוכנית לתרפיה בחקלאות.

יניב דהן: עשינו פעילות כזאת והיא עזרה מאוד לתלמידים.

יניב דהן: אך יש כמה בעיות בדברים האלה.

יניב דהן: התרפיסטים שהמשרד מעמיד לרשות התוכנית - - -

אורי אריאל: רק רגע.

אורי אריאל: הזמן שלנו פשוט קצר.

אורי אריאל: גברת יוכי סימן טוב העלתה את זה כפי שראוי, למרות שלא בטוח שזה היה לה פשוט, ובכל אופן היא הציגה את הבעיות בתוך המשרד שלה.

אורי אריאל: אני רוצה להגיד את הסיכום בעניין הזה, כפי שגם מר בנצי ליברמן העיר לגבי המשרדים, שכל אחד יעשה את המאמץ אצלו.

אורי אריאל: אנחנו נפנה – אני מציע שתהיה פנייה שלי, אבל שתהיה גם פנייה כתובה של מר בנצי ליברמן – לד"ר שושני, מנכ"ל משרד החינוך.

אורי אריאל: אני יודע שהוא רוצה לעזור בעניינים האלה.

אורי אריאל: אנחנו לא נמצאים כאן מול מישהו שלא מבין.

אורי אריאל: כדי לספק שירות מיטבי לאוכלוסיות הללו אנחנו קוראים למשרד החינוך להתאים את צורות התקצוב ואפיקי התקצוב בהעסקת התרפיסטים, החונכים וכל הטיפול הכרוך בזה במתכונת שהיתה אחרי הפינוי, ולא להקשות אלא להקל מכיוון שנצטרך את זה לצערי לא רק ב-2010 אלא במשך זמן רב יותר.

אורי אריאל: נפנה את הפנייה הזאת במכתב לד"ר שושני.

אורי אריאל: אנחנו מבקשים להרחיב את התקציב להצטיידות כדי לאפשר את התפעול הכי נכון והכי טוב לאנשים, שלא נראה מגמת דרדור אלא מגמת שיפור.

אורי אריאל: נשלח את המכתב הזה, פנייה לד"ר שושנה כדי לזרז את הטיפול.

יניב דהן: וגם כל נושא המעבר לדיור הקבע.

יניב דהן: שונות: מועד לסיום דרישת תביעות על-פי הסכם הבנות חברי הכנסת

אורי אריאל: ברשות

אורי אריאל: כם, אני רוצה לעבור לשני נושאים נוספים שהעלה בפניי ועד המתיישבים.

אורי אריאל: את סעיף 8 תציג גברת חמוטל כהן וננסה להתייחס לזה.

אורי אריאל: למרות שזה לא על סדר יומכם אני מתאר לעצמי שאנשים יוכלו להשתלב בדיון במהירות.

חמוטל כהן: סעיף 8 הוא סעיף ויתור תביעות שעליו אמורים לחתום מי שרוצים לקבל את הזכויות שמגיעות להם בהסכם ההבנות של חברי הכנסת.

חמוטל כהן: מינהלת "תנופה" קבעה באופן חד-צדדי את התאריך 30 ביוני 2009, למרות שבהחלטת הממשלה לא היתה איזו הגדרה לתאריך.

חמוטל כהן: מנכ"ל משרד ראש הממשלה האריך את המועד לתקופה נוספת, עד 15 בספטמבר 2009.

חמוטל כהן: בכל אופן, התאריך שרירותי, בלי שום קשר למצב של המשפחות.

חמוטל כהן: יש משפחות שעדיין לא חתמו על הסכם עם התק"מ, ויש משפחות שעדיין מחכות להסכם של החקלאים.

חמוטל כהן: בכל אופן יש משפחות שהמצב שלהן תלוי ועומד.

חמוטל כהן: אנו סבורים שלא נכון לבקש מהן לחתום על היעדר תביעות עד שלא יסתיימו העניינים השונים.

אורי אריאל: אני רוצה להגיד מידע אישי, כמי שהיה שותף להסכם וליווה את הדיונים אצל מנכ"ל ראש הממשלה לשעבר מר רענן דינור ואחרים.

אורי אריאל: התיאור מדויק.

אורי אריאל: אני זוכר את זה כאילו זה היה היום.

אורי אריאל: היה צריך לקבוע מועד כלשהו, ונאמר שאם יראו שיש בעיה יאריכו את המועד, ואכן הוא הוארך בדין, בצדק, ללא ויכוח.

אורי אריאל: נדמה לי שאז היתה פנייה של חבר הכנסת אלקין ושלי, בחנו, הסתכלו ואמרו שזה נכון.

אורי אריאל: אני סבור שגם היום הבקשה הזאת נכונה.

אורי אריאל: אני רוצה לבקש לבדוק את זה.

אורי אריאל: אני לא מבקש לקבל תשובה עכשיו והדיון בנושא הזה לא יסתיים עכשיו.

בנצי ליברמן: יש לי תשובה.

בנצי ליברמן: העניין נבדק בהיבט המשפטי, לפחות בכל הקשור למינהלת "תנופה".

בנצי ליברמן: אין קשר בין ויתור התביעות בעניינים של הפיצוי האישי, הבתים וכולי ובין הסכם העסקים או הסכם החקלאים.

בנצי ליברמן: כלומר, החתימה על ויתור תביעות מאפשרת לאדם להמשיך הלאה לטעון את טענותיו בקשר לענייני החקלאים והעסקים.

בנצי ליברמן: הדברים הללו נאמרו גם בצורה מפורשת.

בנצי ליברמן: שלחתי מכתב בעניין הזה ליושב-ראש ועד החקלאים, מר אהרון חזות, אחרי שקיבלתי את חוות הדעת המשפטית בתוך הבית פנימה.

אורי אריאל: זה קרה בימים האחרונים?

בנצי ליברמן: לא.

בנצי ליברמן: זה היה לפני כחודש ימים.

בנצי ליברמן: באשר לטענה השנייה, סוג של פורמליסטיקה שקובעת גבולות גזרה היא דבר נכון וראוי, משום שמישהו צריך לדעת את סוֹפיוּת העניין.

בנצי ליברמן: אולם אין ספק שלוחות הזמנים, בשל סיבות רבות, צריך לקבוע בהם ארכה.

בנצי ליברמן: היתה לנו פגישה עם משרד האוצר בעניין הזה.

בנצי ליברמן: משרד האוצר טען בפנינו שהיתה כבר הארכה אחת והארכה שנייה וזאת בקשה להארכה בפעם השלישית, וביקש מאתנו, על מנת שהדבר הזה יבוא גם לידי הסכמתם, שאנו כמינהלת "תנופה" נשגר הפעם מכתב לאנשים בלוחות זמנים שנחשוב שהם סבירים, כדי שלא נבוא ונבקש הארכה נוספת, לקרוא לאנשים לבוא לחתום.

בנצי ליברמן: אלה שיש להם טענות בעניינים האחרים יהיו רשאים לטעון אותן.

בנצי ליברמן: כלומר, משרד האוצר מבקש, בצדק – בסך הכול ייענו לבקשה שלנו בחיוב אחרי שאנחנו נסכים, וכנראה נסכים.

בנצי ליברמן: זה ייפתר בימים הקרובים ממש.

בנצי ליברמן: אנו סבורים שהבקשה הזאת נכונה וצודקת.

אורי אריאל: תודה על העדכון.

אורי אריאל: אני מאוד בעד קביעת תאריכים, ככל שזה ניתן, כדי להכניס את כולנו, כולל המגורשים, לאיזה לוח זמנים מחייב.

אורי אריאל: נפשית קשה להחליט וקשה לפעול.

אורי אריאל: אני ואחרים כאן מכירים את הבעייתיות הרגשית-הנפשית, אולי לא מכירים היטב כמו האנשים עצמם אבל משתדלים להכיר ולהתחשב.

אורי אריאל: הפעולה הזאת, של ניסיון לקבוע תאריכים ולהכניס את הכול למסגרות, תעזור גם למגורשים.

אורי אריאל: כל זה בתנאי שאכן אין שינויים בשטח שמונעים התקדמות.

אורי אריאל: אנשים רוצים לעבור לבתי הקבע אבל כאן עוד אין החלטה ושם לא היה סיכום, שלא באשמת המתיישבים.

אורי אריאל: אני לא אומר את זה כנגד הדברים שאמרת אלא בהמשך להם.

אורי אריאל: גברת חמוטל כהן, ראשית, אני מבין שיש מכתב בעניין זה.

אורי אריאל: אני מציע שתראו אותו ואולי הוא עונה על שאלותיכם.

אורי אריאל: שנית, תבחנו את הדברים.

אורי אריאל: אם יהיה צורך להמשיך לטפל בזה ולראות ולהתאים, אני מבין שיש כאן פתיחות, אפשר לדבר ביניכם ישירות, לא צריך לבוא לכאן כדי להידבר עם יושב-ראש מינהלת "תנופה".

אורי אריאל: שונות: דרישה להחתמת ילדים אמרו לי שיש עוד עניין אחד, של החתמת הילדים.

איציק עוזר: מדובר על ילדים מעל גיל 18 שקיבלו את הפיצוי ביחד עם ההורים שלהם.

איציק עוזר: זה אכן קורה.

אורי אריאל: אפשר לוותר על זה?

איציק עוזר: בזה מטפל עו"ד איתי אהרונסון היועץ המשפטי.

איציק עוזר: אני ממש לא יודע לענות.

אורי אריאל: מעל גיל 18 מחתימים כי יש להם איזו זכאות או אופציה מסוימת לזכאות.

אורי אריאל: זה מכביד מאוד.

אורי אריאל: אלה אנשים צעירים עדיין, שכל אחד סוחב אתו את מה שסוחב.

אורי אריאל: אני מבקש שתבחנו את זה פעם נוספת עם עו"ד איתי אהרונסון, עם מי שצריך, ותענו להם תשובה בתוך 4-5 שבועות.

אורי אריאל: אני לא רוצה לעמוד עם סטופר, אבל שניכנס גם אנו לאיזה לוח זמנים, כפי שאנחנו יודעים לחייב את האחרים נחייב גם את עצמנו, ונעקוב אחרי זה.

אורי אריאל: נראה אם אנחנו צריכים להמשיך לטפל בזה או שזה יכול להסתדר ללא הסיוע שלנו.

אורי אריאל: שונות: טיפול בתביעות של אגודות

אורי אריאל: הגיעו לידיי תביעות של אגודות – אני מוכרח להגיד שאני לא די בקי בזה – שהוגשו לפני למעלה משנה ו-4 חודשים.

אורי אריאל: "אגודות הגישו תביעות ועד היום לא הסתיים ולו תיק אחד של תביעה של אגודה, ובחלק מן המקרים אף לא ניתנה תשובה ראשונה על-ידי ועדת הזכאות".

אורי אריאל: מר שנרב, אני חושב שאני פונה אליך, או אולי לא, אולי למישהו אחר.

איציק עוזר: הסיפור שם מורכב קצת יותר.

איציק עוזר: הפיצוי למבני ציבור ניתן דרך מה שנקרא "תקן רענן דינור".

אורי אריאל: אני מבקש להדגיש, מדובר על תקן רענן דינור המשופר על-ידי מר ליברמן או מר גבאי.

אורי אריאל: לא אכפת לי כיצד תחלקו את הקרדיטים, אבל מדובר על התקן המשופר, כי מישהו יכול להיזכר בתקן שנקבע בימים ההם, ומאז חל איזה שינוי.

איציק עוזר: תקן רענן דינור משופר.

איציק עוזר: באותה החלטת ממשלה כתוב במפורש שלא יהיה פיצוי כפול, זאת אומרת גם לאגודה שהמבנה היה שייך לה וגם במסגרת הסכם ההעתקה.

איציק עוזר: עלתה שם שאלה גדולה מאוד איך לפצות את האגודות עבור אותם מבנים, אם בכלל, ואם כן כיצד.

אורי אריאל: אולי לאגודה היה גם איזה נכס מעבר למבנה.

אורי אריאל: הלא כך?

איציק עוזר: ככל שאני זוכר, אם היה זה רק בשוליים של השוליים.

איציק עוזר: אני יודע שזה נמצא כעת בדיונים במינהלת "תנופה" כדי לקבוע כללים ברורים יותר.

איציק עוזר: כעת עסוקים שם מאוד בשל ועדת החקירה אז זה נדחה לינואר-פברואר 2010.

בנצי ליברמן: יש סוגיות נכבדות, כמו למשל באשר לאגודות שיתופיות ולמוסדות ציבור.

בנצי ליברמן: הנושא צריך לקבל התייחסות אינטנסיבית בתקופה שלאחר הגשת התשובות לוועדת החקירה.

אורי אריאל: נכון שלא הודענו על הנושא הזה מראש.

אורי אריאל: ראשית, צריך לענות תשובה.

אורי אריאל: את זה אני לא צריך להגיד לכם, אתם יודעים.

אורי אריאל: אפילו תשובה כמו "קיבלנו את מכתבכם, בודקים, תינתן תשובה בעוד זמן".

אורי אריאל: בואו ניתן לאנשים יחס כפי שאתם יודעים לתת.

אורי אריאל: שנית, אני מבקש שעד אמצע חודש פברואר תתקבל תשובה, כי זה נושא עקרוני שמצריך אולי דיון נוסף, אלא אם כן תגידו לי שצריך זמן רב יותר.

בנצי ליברמן: בנושא האגודות יידרש זמן נוסף.

בנצי ליברמן: אני מתכוון לאחר שנסיים את מתן התשובות לוועדת החקירה להיכנס בצורה אינטנסיבית לעיסוק בנושא מוסדות החינוך, משום שמדובר כאן בתלמידים חיים וקיימים והנושא לא מתקדם עדיין, ולא טוב שלא מתקדם.

בנצי ליברמן: האגודות יקבלו תשובה רק בעוד חודש.

בנצי ליברמן: זה לא נורא משום שהן גוף משפטי-כספי כזה או אחר שיכול, מבחינת סדר העדיפויות, להמתין עוד קצת.

אורי אריאל: אני מבקש עד סוף חודש פברואר, חודשיים ימים מהיום, לקבל עדכון ממר בנצי ליברמן היכן עומדות כל תביעות האגודות, בפירוט: האגודה הזאת הגישה תביעה, זאת התשובה.

יעקב שנרב: כולם הגישו.

יעקב שנרב: עבר הזמן להגיש.

אורי אריאל: אם כולם הגישו תענו על כולם.

אורי אריאל: אני לא מתווכח מי הגיש ומי לא.

אורי אריאל: כל מי שהגיש, תתייחסו עד סוף חודש פברואר ותגידו היכן תביעתו עומדת.

אורי אריאל: אם תצליחו לתת לנו עדכון קודם לכן, נודה לכם.

אורי אריאל: בכל זאת עברה כבר שנה וחצי ואנחנו לא מתחילים לספור מהיום.

אורי אריאל: תעשו מאמץ.

אורי אריאל: אני מבין את הקשיים ואת העדיפויות, זה בסדר, לא הכול חשוב באותה מידה, אבל זה עדיין נשאר חשוב.

אורי אריאל: נראה מה לעשות על-פי התשובה שלכם, אם צריך לקבוע ישיבה או לא צריך.

אורי אריאל: יש עוד נושא שמישהו סבור שדחוף להעלות עכשיו?

אורי אריאל: אין.

אורי אריאל: אני מבקש להודות לכולם.

אורי אריאל: סליחה שהתארכה לנו השעה קצת.

אורי אריאל: הלוואי ולא נצטרך לכנס את הוועדה.

אורי אריאל: תודה רבה לכולם, לכל העוסקים במלאכה, לכל מי שעוזר, ובעיקר למתיישבים.

אורי אריאל: תודה.